同友人過大隠屏即事賦別
作者：蔡杭
朝代：宋

paragraphs: 脫略塵世慮，仙都共夷猶。
乘凉得風便，快楫竹扁舟。
神仙現奇怪，古木橫巖陬。
振衣萬仞高，天風動衣摳。
巍巍隠屏峰，擎天峙中流。
良朋論心事，撫景悲新秋。
浩歎復浩歌，一飲還一酬。
南陽豈終卧，東山諒同憂。
斟酌素有定，今焉試爲籌。
西風起暝色，歸袂不可留。
去去惜回首，感慨良悠悠。